《答癯庵致糟蟹》
宋代·高似孙

秋入丹枫声怒号，吴儿得志飞轻舠。
纬以万竹澜寒涛，有法如轻勇於鏊。
彼蟹甚武殊驿骚，一霜二相如此膏。
物生固忌风味高，最以风味无一逃。
葬之酒乡泣醨糟，一醉竟死俱陶陶。
了我一身凡几醪，死生大矣惟所遭。
饮中诸公人中豪，左手酒杯右手螯。
醉魂浩荡不可招，为君以酒博葡萄。
世间万事真牛毛，一醉一死俱蓬蒿。
恭惟不杀心忉忉，视民如蟹呜呼饕。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二九。